Rapport tal-Kummissjoni lill-Parlament Ewropewu lill-Kunsill Skont l-Artikolu 16 tar-Regolament (KE) Nru 648/2004 tal-Parlament Ewropew u tal-Kunsill tal-31 ta’ Marzu 2004 dwar id-diterġenti, fir-rigward tal-bijodegradazzjoni anerobika (Test b'rilevanza għaż-ŻEE) /* KUMM/2009/0230 finali */





[pic] | KUMMISSJONI TAL-KOMUNITAJIET EWROPEJ | Brussel 26.5.2009 KUMM(2009) 230 finali RAPPORT TAL-KUMMISSJONI LILL-PARLAMENT EWROPEW U LILL-KUNSILL Skont l-Artikolu 16 tar-Regolament (KE) Nru 648/2004 tal-Parlament Ewropew u tal-Kunsill tal-31 ta’ Marzu 2004 dwar id-diterġenti, fir-rigward tal-bijodegradazzjoni anerobika (Test b'rilevanza għaż-ŻEE) RAPPORT TAL-KUMMISSJONI LILL-PARLAMENT EWROPEW U LILL-KUNSILL Skont l-Artikolu 16 tar-Regolament (KE) Nru 648/2004 tal-Parlament Ewropew u tal-Kunsill tal-31 ta’ Marzu 2004 dwar id-diterġenti, fir-rigward tal-bijodegradazzjoni anerobika(Test b'rilevanza għaż-ŻEE) 1. INTRODUZZJONI L-Artikolu 16(2) tar-Regolament (KE) Nru 648/2004 dwar id-diterġenti[1] jistipula li: “sat-8 ta' April 2009, il-Kummissjoni għandha twettaq reviżjoni tal-applikazzjoni ta' dan ir-Regolament, b'attenzjoni partikolari għall-bijodegradibilità tas-surfactants, u għandha tevalwa, tibgħat rapport dwar, u, meta xieraq, tippreżenta proposti leġiżlattivi dwar: il-bijodegradazzjoni anerobika; il-bijodegradazzjoni tal-ingredjenti ewlenin, organiċi u mhux surfactant tad-diterġenti” . Dan ir-rapport jikkonċerna l-bijodegradazzjoni anerobika tas-surfactants tad-deterġenti u jiffoka fuq il-LAS (linear alkylbenzene sulphonate) li huwa surfactant li jintuża b’mod komuni (ara t-tabella 1) u li huwa rrappurtat li, f’kundizzjonijiet anerobiċi, mhuwiex faċilment bijodegradabbli. Ir-rapport ikopri l-karatteristiċi ta’ LAS miksuba mil-letteratura xjentifika, ir-rapporti tal-evalwazzjoni tar-riskju dwar ir-riskji marbuta mal-użu tal-LAS fid-deterġenti, u reviżjoni tal-metodoloġija tal-ittestjar anerobiku. Il-kundizzjonijiet anerobiċi jeżistu kemm fin-natura, pereżempju fis-sedimenti tal-ilma tal-wiċċ, kif ukoll fil-ħama tal-impjanti tat-trattament tad-drenaġġ. Il-bijodegradazzjoni anerobika tas-surfactants fil-ħama u s-sediment tipproduċi l-metanu minflok id-dijossidu tal-karbonju li jirriżulta mill-bijodegradazzjoni f'kundizzjonijiet erobiċi li jinsabu fid-drenaġġ u l-ilma tal-wiċċ. Billi l-biċċa l-kbira tal-flussi tad-drenaġġ u l-ilmijiet tal-wiċċ huwa erobiċi, is-surfactants li huma kompletament bijodegradabbli f’kundizzjonijiet erobiċi għandhom jiġu degradati malajr, u fil-prinċipju ma għandhomx jidħlu fil-kompartiment fejn ikun hemm kundizzjonijiet anerobiċi. Huwa għalhekk li r-Regolament tad-Deterġenti jistipula l-bijodegradabilità assoluta bħala l-kriterju ewlieni għall-użu tas-surfactants fid-deterġenti. Is-surfactants li ma jissodisfawx il-kriterju tal-bijodegradabilità assoluta jistgħu jintużaw biss f’ċirkostanzi eċċezzjonali u biss meta jkun jista’ jiġi muri, permezz ta’ evalwazzjoni tar-riskju, li dawn l-użi ma fihomx riskju. Deroga bħal din se tingħata fil-ġejjieni dalwaqt[2]. Għalkemm għadhom ma waslux rapporti mill-Istati Membri dwar kwalunkwe problema ambjentali minħabba s-surfactants mindu ġie introdott ir-Regolament tad-Diterġenti, ġie nnutat li xi surfactants jakkumulaw fil-ħama tad-drenaġġ u jibqgħu hemm sakemm il-ħama tintrema, pereżempju bħala fertilizzant fl-agrikoltura, u mbagħad l-esponiment mill-ġdid għall-kundizzjonijiet erobiċi jippermettu li tissokta l-bijodegradazzjoni erobika sakemm titlesta. Id-destin u l-imġiba ambjentali u t-tossiċità tas-surfactants għandhom jitqiesu lkoll fl-evalwazzjoni tal-effettività tal-leġiżlazzjoni eżistenti fil-ġestjoni tar-riskju kumplessiv. Il-Kummissjoni qed tindirizza din il-ħidma f’żewġ stadji: l-ewwel biex tistabbilixxi l-bażi ta’ għarfien eżistenti u jiġu identifikati l-lakuni fih, u t-tieni, biex dawn il-lakuni jiġu indirizzati. L-ewwel stadju tlesta fl-2005 u t-tieni seħħ mill-2006 sal-2009. 2. L-ISTABBILIMENT TAL-BAżI TAL-GħARFIEN 2.1. L-istudju Fraunhofer Fl-2000, il-Kummissjoni (DĠ Intrapriża u Industrija) taw kuntratt ta’ studju lill-Istitut Fraunhofer (UMSICHT) biex jevalwa l-impatt ambjentali fl-UE li jirriżulta mill-bijodegradazzjoni parzjali tas-surfactants f’kundizzjonijiet anerobiċi. Ir-rapport tlesta fl-2003[3] u, fost affarijiet oħra, inkluda stħarriġ ta’ statistika dwar il-produzzjoni u l-konsum tad-diterġenti fl-Ewropa kif ukoll ġabra ta’ rakkomandazzjonijiet għall-metodi tat-testijiet u l-miżuri ekonomikament effettivi fuq il-bijodegradabilità tas-surfactants. It-Tabella 1 tagħti ħarsa ġenerali lejn is-surfactants ewlenin li jintużaw fid-deterġenti. Tabella 1: Il-konsum u l-produzzjoni (tunnellati) ta’ surfactants ewlenin tad-deterġenti fl-Ewropa tal-Punent għall-2007 (statistika ta’ CESIO, Jannar 2009) Surfactant | Produzzjoni fl-Ewropa tal-Punent | Bejgħ fl-Ewropa tal-Punent | LAS | 502 200 | 403 463 | Alcohol sulphates | 79 629 | 66 201 | Alcohol ethersulphates | 449 685 | 397 448 | Alkane sulphonates | 76 726 | 66 176 | Alkylphenol ethoxylates | 31 602 | 24 892 | Fatty alcohol ethoxylates | 1 000 617 | 615 695 | Ethoxylates oħra | 38 171 | 24 921 | Esterquats | 224 315 | 159 352 | Betaines | 76 134 | 67 557 | Il-konkużjonijiet ewlenin tar-Rapport Fraunhofer kienu: Is-surfactants għandhom ikunu assolutament u faċilment bijodegradabbli f'kundizzjonijiet erobiċi sabiex ma jkollhomx impatt ambjentali negattiv. Il-bijodegradabilità ħażina ta’ xi surfactants (eż. LAS) f'kundizzjonijiet anerobiċi tista' kultant twassal għal livell għoli ta’ surfactant fil-ħama tad-drenaġġ, speċjalment wara t-trattament fl-impjanti tat-trattament tad-drenaġġ li jużaw proċess anerobiku ta' stabbilizzazzjoni tal-ħama. Meta l-ħama li tkun ġiet trattata anerobikament tintuża bħala fertilizzant fl-agrikoltura, il-konċentrazzjoni tas-surfactant fil-ħamrija miżjuda bil-ħama tkun mistennija tonqos rapidament minħabba l-proċess ta’ bijodegradazzjoni erobika li jseħħ fil-ħamrija. Fir-rigward tas-sedimenti, ma ġietx osservata akkumulazzjoni ta' surfactants li l-proċess ta' bijodegradazzjoni erobika tagħhom tlesta, partikolarment għal LAS, anki fuq perjodu ta' bosta deċenni. Dan donnu jikkonferma li l-bijodegradazzjoni erobika (u mhux dik anerobika) għandha r-rwol ewlieni fl-eliminazzjoni tal-komposti organiċi. 2.2. L-opinjoni SCHER: “Evalwazzjoni tar-Riskju Ambjentali tas-Surfactants mhux Bijodegradabbli tad-Deterġenti f’Kundizzjonijiet Anerobiċi” L-istudju Fraunhofer, flimkien mar-rapporti relatati (eż. tal-OECD fuq LAS[4]) tressqu fl-2004 lill-Kumitat Xjentifku tal-Kummissjoni fuq ir-Riskji għas-Saħħa u l-Ambjent (SCHER) għal opinjoni dwar il-kwalità xjentifka globali tar-rapport Fraunhofer u l-aspetti speċifiċi tal-bijodegrazzjoni anerobika bħal: (a) In-natura u d-daqs tar-riskju lill-ambjent li bħalissa fihom is-surfactants tad-deterġenti li mhumiex bijodegradabbli suffiċjentement f'kundizzjonijiet anerobiċi, iżda li huma bijodegradabbli faċilment u assolutament fil-kundizzjonijiet erobiċi. (b) L-impatt fuq ir-riskju lill-ambjent mis-surfactants tad-deterġenti li kieku r-rekwiżit eżistenti għall-bijodegradabilità faċli u assoluta tas-surfactants f’kundizzjonijiet erobiċi kellu jiġi estiż biex ikopri l-kundizzjonijiet anerobiċi wkoll. Fl-opinjoni tiegħu ppubblikata f’Novembru 2005[5], SCHER sab li l-kwalità xjentifika globali tar-rapport Fraunhofer kienet pjuttost baxxa minħabba l-ammont żgħir u l-kwalità varjabbli tad-dejta, kif ukoll xi difetti fl-analiżi u fil-konklużjonijiet mnissla minnha fl-evalwazzjoni tal-effetti. Fir-rigward tad-daqs tar-riskju ambjentali tas-surfactants l-oħra, apparti LAS, ir-rapport Fraunhofer ma inkludiex biżżejjed informazzjoni biex jippermetti li ssir evalwazzjoni tar-riskju tagħhom għall-ambjent. Madankollu, SCHER qabel mal-konklużjoni ewlenija ta’ Fraunhofer li “ ir-rekwiżit tal-bijodegradabilità faċli u assoluta tas-surfactants f ’ kundizzjonijiet anerobiċi, waħdu ma jitqiesx bħala miżura effettiva għall-ħarsien ambjentali ”. Meta jitqiesu r-rapporti kollha disponibbli flimkien, SCHER lissen tħassib dwar: (a) il-potenzjal għar-riskju minn LAS fil-ħama f’ċerti applikazzjonijiet tal-agħar kundizzjonijiet ambjentali (valuri PEC/PNEC ftit ogħla minn 1), (b) il-livelli relattivament għolja mkejla (0.5-1 g/kg) ta’ surfactants oħra fil-ħama tad-drenaġġ, inkluż xi surfactants li huma bijodegradabbli anerobikament, bħal: sapun, alcohol ethoxylates (AE) u alkyl phenol ethoxylates (APE). Minħabba li ma kienx hemm biżżejjed informazzjoni, ir-riskju ma setax jiġi evalwat. (c) il-fatt li test singolu mhuwiex biżżejjed biex jevalwa l-bijodegradabilità anerobika. Taħlita ta’ bosta testijiet hija iktar adatta. 3. IL-MILI TAL-LAKUNI FL-GħARFIEN 3.1. Ir-rapporti HERA dwar LAS u AE mill-2007 B’reazzjoni għat-tħassib imlissen fl-opinjoni tal-2005 ta’ SCHER, l-assoċjazzjoni Ewropea tal-industrija tas-surfactants (CESIO) iffinanzjat studji addizzjonali dwar it-tossiċità tal-ħamrija li twettqu mill-Istitut Daniż Nazzjonali tar-Riċerka Ambjentali (NERI). Ir-riżultati ta’ dan ix-xogħol ġew inklużi f’rapport aġġornat tal-HERA (Human & Environmental Risk Assessment – Evalwazzjoni tar-Riskju lill-Bniedem u l-Ambjent) dwar LAS[6] li ġie ppubblikat fl-2007 u kkonkluda li: “ il-karatterizzazzjoni tar-riskju kif espressa mill-proporzjon bejn PEC u PNEC kienet inqas minn 1 għall-kompartimenti ambjentali kollha, filwaqt li jitqiesu l-valuri PNEC li ġew irrappurtati dan l-aħħar ( ~35 mg/kg versus 4.6 mg/kg fl-evalwazzjonijiet preċedenti)". Għalhekk, ir-rapport HERA kkonkluda li ma hemmx effetti negattivi. Fir-rigward ta’ AE, sar rapport HERA f’Mejju 2007[7], li skontu: “ L-użu ta ’ AE fil-prodotti tal-ħasil tal-ħwejjeġ u l-prodotti għall-ħasil tad-dar ma għandux jikkawża problemi għall-ambjent (partikolarment l-ilma tal-wiċċ, is-sediment, il-faċilitajiet tat-trattament tad-drenaġġ u l-ħamrija) ". Għandu jiġi nnutat ukoll li ż-żewġ rapporti HERA kkonkludew li l-użu ta’ LAS u AE fil-prodotti tal-ħasil tal-ħwejjeġ u tal-ħasil tad-dar ma fihomx riskju għas-saħħa tal-konsumatur. Fl-istess waqt ġew ippubblikati sejbiet xjentifiċi addizzjonali fuq LAS u l-bijodegradazzjoni anerobika minn bosta riċerkaturi bħal: Temnik u Klapwijk (2004)[8], Krogh et al ., (2007)[9], Jensen et al ., (2007)[10], Schowanek (2007)[11], u Berna et al . (2007)[12]. 3.2. Opinjoni ġdida minn SCHER dwar il-bijodegradazzjoni anerobika tas-surfactants F’Marzu 2008, il-Kummissjoni (DĠ Intrapriża u Industrija) talbet lil SCHER biex jevalwaw il-kwalità xjentifika globali tar-rapporti HERA riċenti dwar LAS u AE u jikkummentaw dwar il-konklużjonijiet tagħhom, partikolarment dawk li jikkonċernaw ir-riskji ambjentali. Barra minn hekk, SCHER kien mistieden, fid-dawl tal-evidenza xjentifika kollha disponibbli, li jerġa' jikkonferma d-dikjarazzjonijiet ewlenin imsemmija fl-opinjoni tal-2005 dwar il-bijodegradazzjoni anerobika tas-surfactants u l-protezzjoni ambjentali, kif ukoll biex jirrevedi l-kwistjoni tal-metodoloġija tat-testijiet anerobiċi. F’Novembru 2008, SCHER ippubblika l-opinjoni tiegħu dwar id-degradazzjoni anerobika tas-surfactants u l-bijodegradazzjoni tal-ingredjenti organiċi tad-deterġenti li mhux surfactants[13]. Il-punti ewlenin huma: (a) Alcohol ethoxylates: SCHER ikkonkluda li l-proporzjonijiet ta’ PEC u PNEC kienu baxxi biżżejjed (ilma tal-wiċċ: 0.041, sediment: 0.316, impjanti tat-trattament tad-drenaġġ: 0.007 u ħamrija: 0.103) biex kull inċertezza li jibqa’ (pereżempju, il-potenzjal tal-bijodegradazzjoni anerobika ta’ omologi AE ma tqiesx), mhumiex mistennija jinvalidaw il-konklużjoni ewlenija ta’ HERA li m’hemmx riskji ambjentali. (b) LAS: SCHER ma qabilx mal-argument ta’ HERA li l-funzjonijiet mikrobjali tal-ħamrija huma koperti mill-PNEC propost u qies li jinħtieġ issir evalwazzjoni xierqa tal-effettiv ta’ LAS fuq l-attività mikrobjali għad-derivazzjoni ta’ PNEC robust għall-ħamrija. Fir-rigward tad-dejta dwar it-tossiċità għall-effetti ta’ LAS fuq il-pjanti, SCHER qies li l-informazzjoni pprovduta ma kinitx biżżejjed biex jiġi ġġustifikat il-valur propost ġdid għal PNEC ta' 35 mg/kg. Għalhekk, filwaqt li SCHER qabel mal-valuri proposti għal PNEC għall-organiżmi akkwatiċi u s-sedimenti, enfasizza li l-PNEC ġdid propost għall-ħamrija (PNECsoil) ma kienx issostanzjat sewwa, u sakemm ma tingħatax ġustifikazzjoni addizzjonali, għandu jinżamm il-PNEC preċedenti għall-ħamrija ta’ 4.6 mg/kg. SCHER innota li, għalkemm il-biċċa l-kbira tal-istudji juru li LAS mhuwiex bijodegradabbli faċilment fit-testijiet tal-laboratorju anerobiċi u fid-diġesturi anerobiċi tal-impjant tat-trattament tal-ħama tad-drenaġġ, id-dejta riċenti tal-monitoraġġ ambjentali (Lara-Martin et al ., 2007) donnha turi degradazzjoni sinifikanti ta’ LAS f’kundizzjonijiet anerobiċi fl-ambjent. SCHER ikkonkluda li l-użu ta’ AE u LAS fil-prodotti domestiċi tal-ħasil tal-ħwejjeġ u tat-tindif ma fihx riskju għas-saħħa tal-bniedem. Barra minn hekk, minħabba nuqqas ta’ evidenza ġdida, SCHER ma bidilx il-konklużjonijiet tal-opinjoni tiegħu tal-2005 li: (a) bijodegradabilità ħażina f’kundizzjonijiet anerobiċi mhix mistennija tipproduċi modifika sostanzjali fir-riskju għall-ekosistemi tal-ilma ħelu billi t-tneħħija tas-surfactant f’WWTP jidher li huwa ddeterminat mill-bijodegradabilità erobika tagħha; (b) ir-rekwiżit għall-bijodegradabilità faċli u assoluta f’kundizzjonijiet anerobiċi, waħdu, ma jitqiesx bħala miżura effettiva għall-ħarsien ambjentali. 3.3. Reviżjoni tal-metodoloġija tal-ittestjar anerobiku Fl-opinjoni tiegħu tal-2008, SCHER irreveda wkoll il-metodi tat-testijiet tal-iskrining u s-simulazzjoni li bħalissa huma disponibbli, biex tiġi ddeterminata l-bijodegradabilità anerobika tas-sustanzi organiċi. Il-bijodegradabilità potenzjali tal-komposti organiċi f’kundizzjonijiet anossiċi tista’ tiġi evalwata f’test standardizzat tal-iskrining għall-bijodegradabilità anerobika (OECD 311). Madankollu, biex tiġi evalwata r-rata tal-bijodegradazzjoni fil-kompartimenti ambjentali anossiċi, għandhom jiġu applikati testijiet speċifiċi ta’ simulazzjoni, bħal: TG 307 (trasformazzjoni fil-ħamrija) u TG 308 (trasformazzjoni f’sistemi ta’ sediment akkwatiku). F’dawn l-aħħar snin, l-OECD irrevediet u adottat metodi ta’ testijiet anerobiċi differenti biex timla l-lakuni fir-rigward tal-ittestjar tal-bijodegradabilità anerobika. Il-ħtieġa għall-metodi tal-iskrining għall-evalwazzjoni tal-bijodegradabilità anerobika fid-diġesturi anerobiċi u għad-determinazzjoni tal-inibizzjoni tal-produzzjoni tal-bijogass mill-kimiċi, li ma jdubux fl-ilma u/jew jiġu assorbiti (adsorbed) mill-ħama u s-sediment, ġiet koperta mill-metodi OECD 311 u OECD 224 adottati fl-2006 u l-2007, rispettivament. TEGEWA, assoċjazzjoni kummerċjali tal-industrija kimika tal-Ġermanja, dan l-aħħar wettqet studju dwar l-adattabilità tal-metodu OECD 311 għall-istudju tal-bijodegradabilità tas-surfactants (Schwarz et al ., 2008)[14]. Biex jiġu indirizzati l-limitazzjonijiet osservati fil-metodoloġija tal-iskrining għall-evalwazzjoni tal-bijodegradabilità anerobika u r-riproduċibilità ħażina tagħha għall-ittestjar tas-surfactants, ġie propost approċċ modifikat għall-evalwazzjoni tal-bijodegradazzjoni anerobika minn Willing et al . fl-2008[15]. Id-differenzi ewlenin tiegħu meta mqabbel mal-metodu standard OECD 311 huma l-użu ta’ ħama mhux dilwita bħala l-istrument tat-test u l-preżenza ta’ sors addizzjonali tal-karbon li mhux surfactant. SCHER jinnota li l-ammont ta’ dejta ġġenerata bl-użu tal-metodu modifikat huwa pjuttost limitat, u jemmen li għandu jsir aktar xogħol biex dan il-metodu tat-testijiet modifikat jiġi vvalidat. Kollox ma’ kollox, SCHER jemmen li l-metodi eżistenti tal-OECD għall-bijodegradazzjoni anerobika flimkien mat-test tas-simulazzjoni li bħalissa jinsab taħt reviżjoni jipprovdu metodoloġija adatta għall-evalwazzjoni tal-bijodegradabilità anerobika tal-komposti organiċi. Madankollu, minħabba l-kundizzjonijiet (metanoġeniċi) stretti li jintużaw fit-testijiet tal-laboratorji, l-effetti inibitorji ma jistgħux jiġu esklużi u għalhekk huwa aċċettat li riżultat fqir jista' ma jkunx prova definittiva ta' nuqqas ta’ bijodegradabilità anerobika. 4. IL-KONSULTAZZJONI MAL-PARTIJIET INTERESSATI Is-sejbiet tar-rapporti ta’ Fraunhofer u HERA kif ukoll tal-evalwazzjonijiet tagħhom fl-opinjonijiet varji ta’ SCHER ġew diskussi f’bosta laqgħat tal-Grupp ta’ Ħidma dwar id-Deterġenti responsabbli mill-implimentazzjoni tar-Regolament tad-Deterġenti (Frar u Novembru 2006, Novembru 2007, Lulju 2008 u Frar 2009). Dawk il-laqgħat attendew għalihom ir-rappreżentanti tal-awtoritajiet kompetenti tal-Istati Membri u l-assoċjazzjonijiet tal-industrija bħal AISE (Association de la Savonnerie, de la Détergence et des Produits d’Entretien – Assoċjazzjoni tal-Industrija tas-Sapun, tad-Deterġenti u l-Prodotti tal-Ħasil), CESIO (Comité Européen des Agents de Surface et de leurs Intermédiares Organiques – Kumitat Ewroepw tal-Aġenti tal-Uċuħ u l-Intermedjarji Organiċi tagħhom) u l-partenarjat ta’ riċerka tagħhom ERASM (European Risk Assessment and Management – Evalwazzjoni u Ġestjoni tar-Riskju Ewropew). Fi Frar 2006, il-Grupp ta’ Ħidma dwar id-Deterġenti kkonkluda li ma jkunx proporzjonat jekk tittieħed azzjoni leġiżlattiva fuq il-bażi tal-opinjoni ta’ SCHER tal-2005, jekk l-impatt ambjentali tal-bijodegradazzjoni anerobika għadha ma ġietx iċċarata għal kollox. Minflok, il-kwistjoni għandha tiġi eżaminata mill-ġdid fid-dawl ta’ kull biċċa informazzjoni ġdida eqreb tad-data tar-rappurtar ta’ April 2009. F’Novembru 2006, l-Industrija (CESIO/ERASM) kkomunikat lil WG l-isforzi kontinwi tagħhom biex itejbu l-għarfien attwali dwar l-evalwazzjoni tar-riskju ta’ LAS fil-ħama u l-ħamrija anerobiċi bit-twettiq ta’ studji ġodda dwar it-tossiċità tal-ħamrija, li r-riżultati tagħhom kellhom jiġu riflessi fir-rapporti aġġornati minn ERASM (2006) u HERA (2007). Fil-laqgħat tal-Grupp ta’ Ħidma ta’ Novembru 2007, ERASM/CESIO ppreżentaw studji riċenti dwar il-bijodegradabilità tas-surfactants. Ingħatat informazzjoni ġdida ppubblikata fil-ġurnali internazzjonali dwar l-ekotossiċità tal-ħamrija u l-evalwazzjoni tar-riskju tal-ħama għal LAS, li affettwat sewwa l-evalwazzjoni tar-riskju. ERASM saħaq li billi l-PNECsoil għal LAS kien ġie rivedut minn 4.6 għal 35 mg/kg minħabba d-dejta l-ġdida dwar l-ekotossiċità, il-proporzjon il-ġdid bejn PEC/PNEC (mnaqqas b’fattur ta’ 7) jindika riskju ambjentali ħafna iktar baxx għal LAS fil-ħama anerobika. ERASM enfasizza li, billi l-evalwazzjoni deterministika u probabilistika riveduta tar-riskju ma wrietx riskji għal LAS f’ebda livell osservat tal-ħama, ebda tip ta’ ħamrija u ebda xenarju tipiku ta’ rimi, mhumiex meħtieġa valuri limitu regolatorji għal LAS fil-ħama. ERASM ikkonkluda wkoll li: - Skont ir-Rapporti tal-Evalwazzjoni tar-Riskju l-ġodda, il-protezzjoni ambjentali tkun garantita sakemm is-surfactants li huma faċilment bijodegradabbli, kif rikjest mir-Regolament (KE) Nru 648/2004, jiġu ttrattati f’kundizzjonijiet erobiċċi f’WWTP. L-industrija tad-deterġenti u s-surfactants taqbel mal-istqarrija ta' SCHER li “ ir-rekwiżit għall-bijodegradabilità faċli u assoluta tas-surfactants f ’ kundizzjonijiet anerobiċi, waħdu, ma jitqiesx bħala miżura effettiva għall-ħarsien ambjentali .” - Ma ġiet irrappurtata ebda korrelazzjoni bejn (in-nuqqas ta’) bijodegradabilità anerobika u l-problemi ambjentali. Hija l-bijodegradazzjoni erobika rapida li hi importanti biex ikun hemm garanzija ta’ ebda riskju lill-ambjent. F’Jannar 2009, CESIO/ERASM ikkomunikaw il-pożizzjoni tagħhom[16] fuq l-opinjoni ta’ SCER tal-2008. ERASM enfasizza l-ħtieġa li titjieb il-kwalità tat-testijiet eżistenti għall-iskrining għall-bijodegradazzjoni anerobia biex ir-reproduċilibilità tagħhom titjieb u l-inċidenza ta’ riżultati negattivi foloz tonqos. ERASM ħabbar li l-proġett TEGEWA (iffinanzjat mill-assoċjazzjoni tal-industrija Ġermaniża tas-surfactants) qed jaħdem f'dik id-direzzjoni, bil-għan li l-kundizzjonijiet sperimentali tal-metodu tal-iskrining ECETOC/OECD 311 jiġu ottimizzati u r-riżultati jkunu disponibbli f’madwar sentejn. ERASM ma jaqbilx mal-konklużjonijiet ta’ SCHER dwar ir-riżultati tal-evalwazzjoni tar-riskju minn LAS għall-kompartimenti tal-ħamrija. ERASM għadu tal-fehma li l-valur PNEC ta’ 35 mg/kg fir-rapport HERA huwa l-valur it-tajjeb għall-impatt ta’ LAS fuq il-kompartiment ambjentali tal-ħamrija. Madankollu, ERASM jagħraf li l-kwistjoni li qajjem SCHER dwar jekk LAS fil-ħamrija taffettwax it-tnaqqis tal-ħadid fil-ħamrija għandha tiġi investigata iktar minn studji li jifirxu fuq perjodi itwal ta’ żmien. Fi Frar 2009, CESIO/ERASM infurmaw lill-Kummissjoni bl-inizjattiva tagħhom li jwettqu iktar riċerka sabiex: - jiżviluppaw metodu aħjar għall-kejl tal-bijodegradabilità anerobika fil-kundizzjonijiet tad-diġestur tal-ħama, u - jevalwaw id-degradazzjoni ta’ LAS fis-sedimenti u jirrevedu kull evidenza xjentifika biex jistmaw b’mod preċiż il-valur PEC għal LAS. L-industrija se tippreżenta r-riżultati tar-riċerka tagħhom fil-laqgħa li jmiss tal-WG dwar id-Deterġenti u, jekk ikun hemm bżonn, titlob opinjoni oħra minn SCHER iktar ’il quddiem. 5. SOMMARJU U KONKLUżJONIJIET Il-Kummissjoni ħadet għadd ta’ passi biex tistabbilixxi bażi ta’ għarfien li jkun suffiċjenti għar-reviżjoni tal-bijodegradazzjoni anerobika tas-surfactants kif rikjest mill-Artikolu 16(2) tar-Regolament 648/2004. Ir-riżultati ta’ studju mwettaq fl-2003 dwar il-bijodegradazzjoni anerobika, mandat mill-Kummissjoni lil konsulent estern, flimkien mas-sejbiet tal-istudji dwar l-evalwazzjoni tar-riskju tas-surfactants ewlenin li twettqu mill-Industrija fl-2007 fuq bażi volontarja u r-riżultat tal-evalwazzjoni tagħhom minn SCHER, ġew diskussi mad-delegati mill-Istati Membri u l-assoċjazzjonijiet tal-industrija f’għadd ta’ laqgħat tal-Grupp ta’ Ħidma dwar id-Deterġenti tal-Kummissjoni. Wara evalwazzjoni sistematika tar-riskji mill-preżenza tas-surfactants mhux degradabbli f’kompartimenti anerobiċi varji, ġie konkluż li, meta mqabbel mal-effetti negattivi osservati fin-nuqqas tad-degradazzjoni erobika, in-nuqqas ta’ degradazzjoni anerobika ma jidhirx li huwa korrelatat ma xi riskju apparenti għal dawn il-kompartimenti ambjentali. Għalhekk, jista’ jiġi konkluż li l-bijodegradabilità anerobika ma għandhiex tintuża bħala kriterju addizzjonali għall-konferma jew le tal-aċċettabilità ambjentali tas-surfactants bħal LAS li huma faċilment bijodegradabbli f’kundizzjonijiet erobiċi. Fir-rigward tad-dejta prodotta dan l-aħħar dwar it-tossiċità terrestri ta’ LAS li twassal għal PNECsoil ikbar (li jnaqqas il-proporzjon ta’ PEC/PNEC u għalhekk inaqqas ir-riskju ambjentali previst mil-LAS fil-ħama u l-ħamrija anerobika), din għandha tiġi sostanzjata iktar kif rikjest minn SCHER fl-opinjoni tiegħu tal-2008. It-tħassib li jifdal għalhekk jiffoka fuq il-possibilità li s-surfactants ikollhom tossiċità ambjentali u mhux fuq il-bijodegradabilità tagħhom. Bħalissa, madankollu, ma hemmx evidenza li tista’ tiġġustifika l-miżuri leġiżattivi fil-livell tal-UE, bħall-valuri ta’ limiti regolatorji għal-LAS fil-ħama. Ir-rekwiżiti tal-informazzjoni tad-dossier tar-reġistrazzjoni tar-REACH se jassiguraw li d-dejta komprensiva dwar l-effetti fuq is-saħħa u l-ambjent tal-ingredjenti tad-deterġenti – inkluż surfactants bħal LAS – jiġu mgħoddija mill-industrija lill-Aġenzija Ewropea tal-Kimiċi (ECHA). Fil-fatt, għal sustanzi manifatturati jew importati fi kwantitajiet ta' 1 000 tunnellata jew iktar fis-sena, ir-reġistrazzjonijiet għandhom jingħataw sa Diċembru 2010 u r-rapporti dwar is-sikurezza kimika bħala parti mid-dossier tar-reġistrazzjoni jeħtieġ jippruvaw is-sikurezza tagħhom fiċ-ċiklu sħiħ tal-ħajja tagħhom. L-informazzjoni marbuta mar-reġistrazzjoni ta’ REACH għandha għalhekk tkun biżżejjed biex ikun jista’ jiġi deċiż jekk hemmx bżonn ta’ restrizzjonijiet fuq ċerti surfactants fil-formolazzjonijiet tad-deterġenti minħabba raġunijiet ambjentali, minbarra dawk li huma diġà imposti mir-Regolament tad-Deterġenti. Jekk dan ikun il-każ, il-proċedura tar-restrizzjoni ta’ REACH tkun l-aħjar strument biex jiġu imposti dawn ir-restrizzjonijiet. 6. LISTA TA' TAQSIRIET AE: | Alcohol ethoxylates | AISE: | Association Internationale de la Savonnerie, de la détergence et des produits d’Entretien (Assoċjazzjoni internazzjonali tas-sapun, id-deterġenti u l-prodotti tal-ħasil) | APE: | Alkylphenol ethoxylates | CESIO: | Comité Européen des Agents de Surface et de leurs Intermédiares Organiques (Kumitat Ewropew tas-surfactants u l-intermedjarji organiċi tagħhom) | ECETOC: | European Chemical Industry Ecology and Toxicology Centre (Ċentru tal-industrija kimika Ewropea tal-ekoloġija u t-tossikoloġija) | ERASM: | European Risk Assessment and Management (Evalwazzjoni u ġestjoni tar-riskju Ewropew) | HERA: | Human & Environmental Risk Assessment on ingredients of European household cleaning products (Evalwazzjoni tar-riskju tal-ingredjenti tal-prodotti Ewropej għall-ħasil domestiku fuq il-bniedem u l-ambjent) | LAS: | Linear alkyl benzene sulphonates | NERI: | Istitut Daniż Nazzjonali tar-Riċerka Ambjentali | OECD: | Organisation for Economic Cooperation and Development (Organizzazzjoni għall-Kooperazzjoni u l-Iżvilupp Ekonomiku) | PEC: | Predicted Environmental Concentration (Konċentrazzjoni ambjentali prevista) | PNEC: | Predicted No Effect Concentration (Konċentrazzjoni prevista mingħajr effett) | REACH: | Registration Evaluation Authorisation of Chemicals (Reġistrazzjoni, Evalwazzjoni, Awtorizzazzjoni tal-Kimiċi) | SCHER: | Il-Kumitat Xjentifiku dwar ir-Riskji għas-Saħħa u l-Ambjent | TEGEWA: | TExtilhilfsmitteln, GErbstoffe und Waschrohstoffe (Awżiljarji tessili, prodotti tat-tannin u ingredjenti tad-deterġenti) | UMSICHT: | Institut für Umwelt-Sicherheit und Energietechnik (Istitut għas-sikurezza ambjentali u t-teknoloġija tal-enerġija) | WG: | Working Group (Grupp ta' Ħidma) | WWTP: | Wastewater Treatment Plant (Impjant tat-Trattament tad-Drenaġġ) | [1] ĠU L 104, 8.4.2004, p. 1. [2] Id-deroga tirreferi għas-surfactant Dehypon G 2084 għall-użu fi tliet applikazzjonijiet industrijali (il-ħasil tal-fliexken, it-tindif fil-post, u t-tindif tal-uċuħ tal-metall) [3] Ir-rapport huwa disponibbli fis-sit: http://ec.europa.eu/enterprise/chemicals/legislation/detergents/studies/anaerobic.htm [4] Ir-rapport huwa disponibbli fis-sit: http://www.chem.unep.ch/irptc/sids/oecdsids/LAS.pdf [5] L-opinjoni ta‘ SCHER tinsab disponibbli fis-sit: http://ec.europa.eu/health/ph_risk/committees/04_scher/docs/scher_o_021.pdf [6] Ir-rapport HERA huwa disponibbli fis-sit: http://www.heraproject.com/RiskAssessment.cfm?SUBID=4 [7] Ir-rapport HERA huwa disponibbli fis-sit: http://www.heraproject.com/RiskAssessment.cfm?SUBID=34 [8] Fate of linear alkylbenzene sulfonate (LAS) in activated sludge plants, H. Temmink, B. Klapwijk, Water Research 38 (2004) 903–912. [9] Risk assessment of linear alkylbenzene sulphonates, LAS, in agricultural soil revisited: Robust chronic toxicity tests for Folsomia candida (Collembola), Aporrectodea caliginosa (Oligochaeta) and Enchytraeus crypticus (Enchytraeidae), P.H. Krogh et al., Chemosphere 69 (2007) 872–87. [10] European risk assessment of LAS in agricultural soil revisited: Species sensitivity distribution and risk estimates, J. Jensen et al., Chemosphere 69 (2007) 880–892. [11] Probabilistic risk assessment for linear alkylbenzene sulfonate (LAS) in sewage sludge used on agricultural soil, D. Schowanek, Regulatory Toxicology and Pharmacology 49 (2007) 245–259. [12] Anaeobic biodegradation of surfactants-scientific review, J.L Berna et al., Tens.Surf.Deterg, (2007), 44, 313–347. [13] L-opinjoni ta’ l-SCHER tinsab disponibbli fis-sit: http://ec.europa.eu/health/ph_risk/committees/04_scher/docs/scher_o_109.pdf [14] Schwarz et al. (2008). Methodology of Anaerobic Biodegradability of Surfactants. 7thWorld Surfactants. Kungress CESIO, Pariġi, Ġunju 2008. [15] Willing A. (2008) A new approach for the assessment of the anaerobic biodegradability of surfactants. 7th World Surfactant Kungress CESIO , Pariġi, Ġunju 2008. [16] http://circa.europa.eu/Members/irc/enterprise/wgdet/library?l=/meetings/meeting_february_1/working_documents&vm=detailed&sb=Title